Julau ulih ngasilka lada premium, lada burak krim
NYADIKA PENGINGAT… Datuk Willie Mongin (berdiri tiga kiba) begambar nyadika pengingat begulai enggaubala pengari nerima bantu STLB enggau STLM ba Julau. JULAU: Sitak Parlimen Julau dipeda bisi jalai ulih mujur ngasilka lada premium enggau lada burak krim.Sapit Menteri Enterprise Ladang enggau Komoditi Datuk Willie Mongin madahka, dikena nyukung pengawa ke baka nya bantu perengka dikena memproses penyampau RM240,000 deka diberi ngagai 50 iku orang bekebun lada chara mit ba tanah lima hektar pemesai ngena Program Pemansang Ngasilka Lada Premium (PPLP). “Program nya mega meri peluang ngagai semua ijinsi dibaruh Opis Menteri Entreprise Ladang enggau Komoditi (KPPK) baka Opis Betanam Betupi Sarawak, Lembaga Industri Nanas Malaysia enggau Agrobank bekunsika penemu enggau pemaju kemaya hari tu ba pengawa ngemansangka industri orang bekebun enggau betanam,” ku iya. Ku iya, kebuah milih kandang Parlimen Julau nyadi endur ngatur program nya sigi endang patut amat laban bisi 6,704 iku orang bekebun nanam lada ba tanah 2,109.4 hektar pemesai.“Berengkah ari taun 2016 nyentukka ngagai bulan March 2022 perintah udah nyediaka agih skim bantu penyampau RM11.59 juta dikena negapka pengawa nanam lada,” ku iya lebuh bejaku maya Program Pejalai Agrikomoditi #Ruang Bilik Malaysia 2022 ke diatur ba Rumah Inting, Nanga Lasi kena Hari Tiga ke udah. Maya program ke sama Willie mega nyuaka bantu Perengka Dikena Ngelindung Diri (PPE) enggau Rak Racun Setifikasyen MSPO ngagai 24 iku sida ke nerima ari Rumah Inting, Rumah Achi, Rumah Mambang enggau Rumah Nyandang, Julau. Kelimpah ari nya iya mega nyuaka bantu Skim Pengawa Nanam Lada Baru (STLB) enggau Skim Pengawa Nanam Lada Tuai (STLM) ngagai 10 iku orang bekebun lada ke ngarika 10 buah rumah panjai. Program Pejalai Agrikomoditi Ruang Bilik Malaysia 2022 nya medium KPPK enggau mayuh bengkah ijinsi dibaruh KPKKberandu enggau pangan diri sereta bekunsika penemu nyengkaum inisiatif perintah bekaul enggau inovasyen teknologi ari asil pengawa mansik senentang pemansang industri enggau downstream ngagai sida ke bekebun enggau betanam ba menua tu. Sama bisi enggau maya pengerami nya Kaban Kunsil Nengeri (ADUN) Meluan Rolland Duat Jubin. 
See author's posts
